钦定古今图书集成/理学汇编/学行典/第084卷 > 朱子大全集 > 《答吕道一》
## 钦定古今图书集成/理学汇编/学行典/第084卷 > 朱子大全集 > 《答吕道一》

大凡论学，当先辨其所趋之邪正，然后可察其所用
之能否。苟正矣，虽其人或不能用，然不害其道之为
可用也。如其不正，则虽有管仲、晏子之功，亦何足以
称于圣贤之门哉？且古之君子所以“汲汲于学者，不
为其终有异于物而勤，故亦不为其终无异于物而
肆也；不为其有名而劝，亦不为其无名而沮也；不为”
其有利而为，故亦不为其无利而止也。是其设心，盖
傥然一无有所为者，独以天理当然，而吾不得不然
耳。

又

示谕已悉。但为学之功，且要行其所知。行之既久，觉
有窒碍，方好商量。今未尝举足而坐谈远想非惟无
益。窃恐徒长浮薄之气。非所以变化旧习而趋于诚
实也。